**ΜΑΡΙΟΣ ΦΡΑΓΚΟΥΛΗΣ**

Έχει πραγματοποιήσει σπουδές κλασικού τραγουδιού και υποκριτικής σε κορυφαίες διεθνείς Ακαδημίες. Απόφοιτος θεάτρου της Μουσικής και Δραματικής Σχολής του Γκίλντχολ του Λονδίνου, σπούδασε κλασικό τραγούδι στην Ακαδημία Βέρντι του Μπουσσέττο, κοντά στον σημαντικό τενόρο Κάρλο Μπεργκόντσι, και στη Σχολή Τζούλλιαρντ της Νέας Υόρκης, με υποτροφία του Ιδρύματος «Ωνάση» και «Μαρία Κάλλας».

Μετά από παρότρυνση της μετζοσοπράνο Μαίριλυν Χορν, κάνει ακρόαση στη Ρώμη για τους maestro Νικόλα Ρεσίνιο και Αλφρέντο Κράους, και γίνεται ο πρώτος και μοναδικός μαθητής του μεγάλου ισπανού τενόρου Κράους, μαθαίνοντας δίπλα του ιδιαίτερες τεχνικές πάνω στη φωνή και την έκφραση.

Το 1993, είναι ο πρώτος Έλληνας που κερδίζει στον Διεθνή Διαγωνισμό Όπερας Παβαρόττι στη Φιλαδέλφεια. Έκτοτε παίρνει πρωταγωνιστικούς ρόλους και δίνει συναυλίες στη Σκάλα του Μιλάνου, στο Κόβεν Γκάρντεν, στη Νέα (Novaya) Όπερα της Μόσχας, στο Ουάιτχολ Πάλας, στο Παλάτι του Μπάκιγχαμ, στο Βασιλικό Θέατρο Ντρούρυ Λέιν και στο Ρόγιαλ Άλμπερτ Χολ. Σε πολύ νεαρή ηλικία εμφανίστηκε στο Φεστιβάλ του Κόβεν Γκάρντεν, στο Κουήν Ελίζαμπεθ Χολ και στο BBC RADIO του Λονδίνου, όπου ηχογράφησε με την Ορχήστρα του BBC και τη θρυλική Μπάρμπαρα Κουκ, ενώ ήταν ήδη πρωταγωνιστής στο λονδρέζικο West End ως Μάριος στους Άθλιους και είχε ήδη αρχίσει τον δεύτερο κύκλο εμφανίσεων στο Θέατρο Πάλας του Λονδίνου.

 Στο Λονδίνο πρωταγωνίστησε στις παραστάσεις Το φάντασμα της όπερας και Ο βασιλιάς και εγώ, και στη Σκάλα, το 2000, είχε το ρόλο του Τόνυ στο West Side Story. Με τη μεγάλη κυκλοφορία του πρώτου του διεθνούς δίσκου Sometimes I Dream, το διεθνές συμβόλαιό του με τη Sony Classical της Νέας Υόρκης (2001) τον κατατάσσει στους κορυφαίους σε πωλήσεις classical crossover τραγουδιστές, σύμφωνα με το έγκυρο περιοδικό Billboard, μαζί με τους Αντρέα Μποτσέλλι, Σάρα Μπράιτμαν και το φωνητικό συγκρότημα Il Divo. Στο δίσκο συμμετέχει επίσης ο Τζάστιν Χέυγουορντ των Moody Blues. Έκτοτε έχει τραγουδήσει με τους Λάρα Φαμπιάν, Μαντλέν Πεϋρού, Scorpions, Αλάνις Μορισσέτ, Νάταλι Κόουλ, Χάρρυ Μπελαφόντε.

To 2004, συμμετείχε στη διεθνή ταινία De-Lovely με τους Κέβιν Κλάιν και Άσλεϋ Τζαντ, που προβλήθηκε στις Κάννες με αφορμή τα 50 χρόνια της MGM (MetroGoldwyn-Mayer). Στην Ελλάδα έχει συνεργαστεί με τους Μίκη Θεοδωράκη, Σταυρό Ξαρχάκο, Γιάννη Μαρκόπουλο και έχει επανεκτελέσει και δισκογραφήσει μεγάλο μέρος του έργου του Μάνου Χατζιδάκι. Έχει εμφανιστεί κατ’ επανάληψη στο Ωδείο Ηρώδου Αττικού, στο Μέγαρο Μουσικής Αθηνών και στα σημαντικότερα αρχαία θέατρα της χώρας.

 Έχει παίξει πρωταγωνιστικούς ρόλους σε έργα αρχαίου δράματος (Όρνιθες, Βάκχες, στην τριλογία Μυρμιδόνες / Νηρηίδες / Φρύγες) και έχει εμφανιστεί στα θέατρα της Επιδαύρου, της Εφέσου στην Αρχαία Πέργαμο και στο Αρχαίο Θέατρο των Δελφών. Έχει συμπράξει με κορυφαίους καλλιτέχνες: Πλάθιντο Ντομίνγκο, Χοσέ Καρρέρας, Μονσεράτ Καμπαγέ, Αλφρέντο Κράους, Μπάρμπαρα Χέντρικς, Τζούλια Μιγένες-Τζόνσον, Ντμίτρι Χβοροστόφσκι, Κάλλεν Εσπεριάν, Τζόκεν Κοβάλσκι, Σάμιουελ Ράμεϋ και έχει πραγματοποιήσει μεγάλες περιοδείες στην Αμερική και τον Καναδά με τη Σάρα Μπράιτμαν.

Καθώς αναπτύσσει έντονη διεθνή φιλανθρωπική δράση, έχει συνεργαστεί και είναι επίτιμο μέλος στους οργανισμούς WCCCI, HAA, UNISEF, UNESCO, ELPIDA και MDA. Ο Μάριος Φραγκούλης έχει συμπράξει με μεγάλες ορχήστρες: Συμφωνική και Βασιλική Φιλαρμονική του Λονδίνου, Εθνική Συμφωνική Αμερικής, Συμφωνική του Σικάγου, της Βαλτιμόρης, του Ρίτσμοντ, της Όμαχα, του BBC, τη Φιλαρμόνια του Λονδίνου, τη Φιλαρμονική Ορχήστρα του Τόκιο, τη Συμφωνική του Κιέβου, της Πράγας, του Ντάλλας, της Αγίας Πετρούπολης, τη Βασιλική Συμφωνική του Λίβερπουλ, της Σκάλας του Μιλάνου, τη Φιλαρμονική της Στοκχόλμης, της Νέας Όπερας της Μόσχας. Πρόσφατα κυκλοφόρησαν οι δίσκοι Beautiful Things (2011) και Tales οf Christmas, με τη συμμετοχή της Μαίριλυν Χορν και τη Φιλαρμόνια του Λονδίνου, φτάνοντας το Τop 10 του Billboard. Συνεργάστηκε με τον κορυφαίο βιολιστή Ζολτάν Μάγκα σε συναυλίες στην Αμερική αλλά και στο Κοντσέρτχαους της Βιέννης.

Το 2016 ηχογράφησε την Κιβωτό σε ντουέτo με τον Γιώργο Περρή, ενώ το καλοκαίρι πραγματοποίησε την περιοδεία Gala με τη Σάρα Μπράιτμαν σε 70 χώρες της Ασίας και της Ευρώπης. Πραγματοποίησε το τέταρτο τηλεοπτικό του αφιέρωμα για το αμερικάνικο κανάλι PBS από τη συναυλία του στο Ηρώδειο (2016) με τη συμμετοχή της διεθνούς φήμης σοπράνο Σίσσελ. Το 2019, κυκλοφόρησε η νέα δισκογραφική δουλειά του με δικές του συνθέσεις, σε συνεργασία με τη Λίνα Νικολακοπούλου και τον Άρη Δαβαράκη “Γαλάζια Λίμνη” όπως επίσης & η ζωντανή ηχογράφηση από το Μέγαρο Μουσικής Αθηνών “Μarios Frangoulis & Big Band - P.S. I love yoυ”